b'\n_START_ARTICLE_\nRichard Tomberg\n_START_SECTION_\nElulugu\n_START_PARAGRAPH_\nRichard Tomberg s\xc3\xbcndis 1897. aastal M\xc3\xb5isamaa k\xc3\xbclas,  Salla vallas, Simuna kihelkonnas Virumaal. Richard Tomberg \xc3\xb5ppis Simuna Noorsoo Kasvatuse Seltsi koolis. Ta kandideeris Salla valda M\xc3\xb5isamaa k\xc3\xbclla k\xc3\xbclakooli\xc3\xb5petajaks, kuid kuna tema vend oli juba kooli\xc3\xb5petaja, siis teda valla volikogu poolt ei valitud.\n_START_SECTION_\nEesti Vabariigi aastail\n_START_PARAGRAPH_\nR. Tomberg osales 1918. aastal alanud Vabaduss\xc3\xb5jas 8. jalav\xc3\xa4epolgu roodu\xc3\xbclemana L\xc3\xb5una- ja Viru rindeil. P\xc3\xa4rast Vabaduss\xc3\xb5da \xc3\xb5ppis Tomberg Kindralstaabi Kursustel (tulevane K\xc3\xb5rgem S\xc3\xb5jakool) ja Prantsuse k\xc3\xb5rgemas s\xc3\xb5jakoolis ning sai 1928. aastal formeeritava \xc3\x95hukaitse Staabi \xc3\xbclemaks; 1. juulist 1930 aga m\xc3\xa4\xc3\xa4rati ta \xc3\x95hukaitse \xc3\xbclemaks. Aastail 1930\xe2\x80\x931940 oli ta \xc3\x95hukaitse \xc3\xbclem. _NEWLINE_Viimasel Eesti ohvitseride \xc3\xbclendamisel 24. veebruaril 1940 \xc3\xbclendati kindralmajoriks.\n_START_SECTION_\nSaatus peale juunip\xc3\xb6\xc3\xb6ret\n_START_PARAGRAPH_\n1940. aastal p\xc3\xa4rast juunip\xc3\xb6\xc3\xb6ret, Eesti okupeerimist ja annekteerimist arvati ta Punaarmee koosseisu. 1940. aasta 3. septembrist sai Tombergist 180. Eesti Laskurdiviisi \xc3\xbclem. Formeeritav diviis paiknes P\xc3\xb5hja-Eestis ja diviisi juhatus Tallinnas. _NEWLINE_1941. aasta juuni alguses vabastati ta ametikohalt ja komandeeriti Moskvasse "kursustele". Tomberg hakkas Frunze-nimelises S\xc3\xb5jav\xc3\xa4eakadeemias t\xc3\xb6\xc3\xb6le \xc3\xbcldtaktika lektorina. _NEWLINE_Ta arreteeriti 1944. aasta veebruari viimasel p\xc3\xa4eval, s\xc3\xbc\xc3\xbcdistatuna Eesti ettevalmistamises inglastele kallaletungiks Venemaale. Peale 8 aastat kestnud eeluurimisvangistust \xc3\xbcksikkongis m\xc3\xb5isteti talle karistuseks 25+5 (25 aastat vabadusekaotust ja 5 aastat asumist), ta vabanes laagrist amnestia alusel peale 12 aastast kinnipidamist 1956. aastal kui \xe2\x80\x9calusetult s\xc3\xbc\xc3\xbcdim\xc3\xb5istetu\xe2\x80\x9d.\n_START_SECTION_\nElu peale vangist vabanemist\n_START_PARAGRAPH_\n1956. aastal Tomberg vabanes ja tal lubati tulla Tallinna, kus t\xc3\xb6\xc3\xb6tas Eesti NSV Kolhoosidevahelise Ehitusorganisatsioonide valitsuses, kaadrite, t\xc3\xb6\xc3\xb6 ja palgaarvestuse osakonna juhataja aset\xc3\xa4itjana ning Tombergi sunniti oma avalikes esinemistes halvustama Eesti iseseisvusaega ja Eesti s\xc3\xb5jav\xc3\xa4ge._NEWLINE_Kindral Tomberg suri 25. mail 1982 Tallinnas 84-aastaselt ja maeti Metsakalmistule.\n_START_SECTION_\nIsiklikku\n_START_PARAGRAPH_\nRichard Tombergi isa oli k\xc3\xa4sit\xc3\xb6\xc3\xb6line Juhan Tomberg ja ema Mari. _NEWLINE_Richard Tomberg abiellus 1918. aastal Olga Seletnikovaga. Abielust s\xc3\xbcndisid lapsed Claudia ja Ilo.'